BIZ เปิดบริการสั่งซื้อกัญชาการแพทย์ พร้อมลุยประมูลงานใหม่ หนุน Backlog เพิ่ม
BIZ เดินหน้าเปิดให้บริการแผนกกัญชาทางการแพทย์และการสั่งซื้อกัญชา พร้อมลุยประมูลงานใหม่ หนุน Backlog เพิ่ม
BIZ เดินหน้าเปิดให้บริการแผนกกัญชาทางการแพทย์และการสั่งซื้อกัญชา พร้อมลุยประมูลงานใหม่ หนุน Backlog เพิ่ม
23 ก.ค. 2564

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ กล่าวว่า บริษัทได้เปิดแผนกกัญชาทางการแพทย์ตั้งแต่วันที่ 10 ก.ค.64 ที่ผ่านมา ณ โรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี โดยนำน้ำมันกัญชาที่ซื้อจากองค์การเภสัชกรรม (อภ.) มาช่วยเสริมด้านการลดอาการข้างเคียงในกระบวนการรักษาโรคมะเร็ง ควบคู่ไปกับการรักษาด้วยวิธีมาตรฐาน ทั้งการผ่าตัด การให้เคมีบำบัด และการฉายแสง
“เราไม่อยากให้ผู้ป่วยบางรายเข้าใจผิด คิดว่ากัญชาเป็นยาวิเศษและหลุดออกจากการรักษาที่เป็นมาตรฐาน ปัจจุบันยังไม่มีหลักฐานว่ากัญชาสามารถฆ่าเซลล์มะเร็ง แต่ถ้าช่วยลดอาการข้างเคียงจากการรักษาแบบมาตรฐานนั้นสามารถทำได้ เราคิดว่าผู้ป่วยควรได้รับการรักษาตามวิธีมาตรฐานร่วมไปกับการรักษาตามความคิดและสิ่งที่เขาเชื่อ ซึ่งจะทำให้คุณภาพชีวิตของผู้ป่วยดีขึ้นได้” นายสมพงษ์กล่าว
ทั้งนี้ บริษัทได้รับใบอนุญาตจากทางกระทรวงสาธารณสุขสำหรับการเปิดแผนกกัญชาการแพทย์และการสั่งซื้อกัญชา โดยจะต้องรายงานการใช้กัญชาทางการแพทย์ต่อกระทรวงสาธารณสุขอย่างต่อเนื่อง นอกจากนี้ยังต้องมีแพทย์ที่ผ่านการอบรมหลักสูตรการใช้กัญชาทางการแพทย์ มาเป็นคนประเมินการใช้กัญชาในแต่ละเคสอีกด้วย
สำหรับการดำเนินธุรกิจของบริษัทในปีนี้ บริษัทยังเดินหน้าประมูลงานอย่างต่อเนื่องในช่วงครึ่งปีหลังว่า  ซึ่งส่วนใหญ่เป็นงานของภาครัฐ มูลค่าโครงการไตรมาสละ 500-800 ล้านบาท คาดหวังจะได้งานประมาณครึ่งหนึ่งจากที่เข้าประมูล เพราะมีคู่แข่งน้อยราย
โดยปัจจุบัน บริษัทมีงานในมือ (Backlog) จำนวน 2,500 ล้านบาท คิดเป็นงานโครงการภาครัฐ 95-98% ซึ่งจะทยอยรับรู้ 80% ภายในปีนี้ แต่ก็ขึ้นอยู่กับสถานการณ์แพร่ระบาดโควิด-19 ด้วย
“Backlog ของเราเป็นการเซ็นสัญญา จะรับรู้รายได้ก็ต่อเมื่อเราส่งมอบ ซึ่งการส่งมอบก็ขึ้นอยู่กับหลายปัจจัย แต่สถานการณ์โควิด-19 ในปัจจุบันยังไม่กระทบมากเท่าไหร่นัก แม้ว่าจะยังพอสามารถส่งมอบไปได้ตามที่วางแผนไว้ แต่ก็คงต้องจับตาดูมาตรการภาครัฐต่อไป” นายสมพงษ์ กล่าว
สำหรับเครื่องมือแพทย์ที่เกี่ยวข้องกับโรคโควิด-19ว่า แม้ในช่วงนี้สินค้าดังกล่าวจะเป็นที่ต้องการในตลาดอย่างมาก เช่น Rapid Test หรือ เครื่องช่วยหายใจ แต่ทางบริษัทยังคงขอติดตามสถานการณ์ต่อไปก่อนว่าจะทำการนำเข้าหรือไม่ เพราะยังมองว่าเครื่องมือแพทย์ที่เกี่ยวกับโรคโควิด-19 นั้นเป็นสินค้า Emergency ซึ่งต้องประเมินต่อว่าจะเป็นความต้องการในระยะยาวหรือไม่